
A Fehérgyarmati kistérség elemzése - Foglalkoztatási lehetőségek a szilva hazájában

Kulcsszavak: periféria, foglalkoztatás, vidékfejlesztés, területfejlesztés, közösségfejlesztés
A Fehérgyarmati kistérség, egy kistérség Magyarország perifériáján. Az ukrán-román-magyar határ mentén található járás a rurális térségekre jellemző kihívásokkal néz szembe: elvándorlás, elöregedő népesség, magas munkanélküliség. Az itt élő emberek többnyire reményvesztettek és nem hisznek abban, hogy saját sorsukat a kezükbe vehetik. Hogyan lehet ezen a helyzeten változtatni? A közösségfejlesztés mellett a foglalkoztatás fejlesztése megoldást jelenthet. De hogyan fejleszthető a foglalkoztatás egy olyan kistérségben, aminek tőkevonzó képessége alacsony? Kutatási kérdéseink ehhez kapcsolódva:

(1) Lehetséges olyan modellek kialakítása, amelyek inkább munkaerő, mint technológiaigényes termelés által képesek a gazdasági önállóságra?
(2) A Fehérgyarmati kistérségben milyen helyi, foglalkoztatási vonzatú gazdaságfejlesztési kezdeményezések indultak el, és azoknak milyen foglalkoztatási hatásai vannak?
Kutatásunkban a kvalitatív módszerek (félig strukturált interjúk, megfigyelések) domináltak, három napot töltöttünk a kistérségben.

(1) Empírikus tapasztalataink közül a rozsályi gazdaságot és a panyolai Szatmári Ízek Házát emelnénk ki. Bár mindkét modell kutatásunk kezdetekor nagyon ígéretesnek tűnt, most mégis azt a következtetést kell levonnunk, hogy gazdaságilag egyik modell sem önnfentartó. Rozsályon az önkormányzattal szorosan együttműködő alapítványnál 70 főt foglalkoztattak 2012 tavaszán. A közmunka program által teremtett források nélkül azonban csak 15 fő foglalkozására lenne gazdaságilag alkalmas az alapítvány. A Panyolán EU-s forrásokból létrejött Szatmári Ízek Házában 8 főt foglalkoztattak kutatásunk idején. A szociális szövetkezet elindítására nyert támogatás lejárta után kérdéses volt, hogy fennmarad-e a szövetkezet.
A gyakorlatban tehát nem találtunk olyan modellt a Fehérgyarmati kistérségben, ahol a jellemzően munka-, mint technológiaigényes gazdaságok képesek lennének a gazdasági önnállóságra. Ha pénzügyileg önfenntartó szervezetek nélkül a gyakorlatban eddig nehézkes a foglalkoztatás bővítése, akkor hogyan lehetséges? Mennyire fontos egyáltalán a területfejlesztők számára, hogy ebben a periférikus kistérségben gazdaságilag önálló vállalkozások jöjjenek létre?

(2) A kistérség fejlesztését célzó kezdeményezéseket vizsgálva arra jutottunk, hogy a közösségfejlesztés és a kistérség belső erőforrásaira építő kezdeményezések válhatnak sikeressé. Dolgozatunkban több konkrét példát is kiemelünk, illetve több fejlesztési javaslatot is megfogalmaztunk.



